एक दिन उसने माँ से पूछा- माँ! मेरा मन तुमको और पिताजी को छोड़ना नहीं चाहता, फिर मैं परमात्मा को कैसे प्राप्त कर सकूँगा? बच्चे के इस अद्भुत प्रश्न को सुनकर माँ चकित हो गई। उसने प्यार से बच्चे के माथे पर हाथ रखकर कहा- मैं सोचती हूँ, इस प्रश्न का तुम्हारे पिताजी अच्छा समाधान कर सकते हैं। चलो, हम लोग उनके पास चलते हैं। सुकर्मा के पिताजी एकान्त में ब्रह्मचिन्तन में लीन थे। माता-पुत्र दोनों उनके पास पहुँचे और दोनों ने उनके चरणों को छूकर प्रणाम किया। पिता ने कहा- सुकर्मा! तुम क्या पूछना चाहते हो? सुकर्मा ने कहा- ‘मैंने माँ से पूछा था कि मैं तुम्हारे और पिताजी के बिना एक क्षण भी चैन से नहीं रह पाता, तो फिर आप दोनों को छोड़कर मैं भगवान को कैसे पाऊँगा?’